รอลุ้นเศรษฐกิจปีหน้าฟื้น
ซีไอเอ็มบีไม่เร่งปล่อยกู้ซีไอเอ็มบี ไทย ไม่ผลีผลามตั้งเป้าสินเชื่อปีหน้าเท่าปีนี้ 15% รอดูเศรษฐกิจปีหน้าฟื้น
22 พ.ย. 2557

ซีไอเอ็มบีไม่เร่งปล่อยกู้ซีไอเอ็มบี ไทย ไม่ผลีผลามตั้งเป้าสินเชื่อปีหน้าเท่าปีนี้ 15% รอดูเศรษฐกิจปีหน้าฟื้น
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ธนาคารคาดว่าปีนี้จะปล่อยสินเชื่อได้โต 10-15% น้อยกว่าเป้าเดิมที่จะขยายตัว 20% ส่วนปี 2558 ยังต้องติดตามภาพรวมการฟื้นตัวเศรษฐกิจจึงตั้งเป้าเท่ากับปีนี้ที่ 10-15% 
ทั้งนี้ เป้าสินเชื่อปีหน้าจะมาจากทุกกลุ่มโดยสินเชื่อธุรกิจขนาดใหญ่มาจากกลุ่มสาธารณูปโภค ที่ได้อานิสงส์จากการลงทุนภาครัฐ กลุ่มส่งออกที่จะดีขึ้นตามเศรษฐกิจโลก และสินเชื่อธุรกิจขนาดกลางและขนาดย่อม (เอสเอ็มอี) ที่ธนาคารยังคงให้ความสำคัญเอสเอ็มอีในภาคการท่องเที่ยวในภูเก็ตและพัทยา
สำหรับสินเชื่อรายย่อย ทั้งสินเชื่อบ้านที่ยังรุกพื้นที่ต่างจังหวัดโดยเฉพาะภาคตะวันออกมีอัตราเติบโตสูงมากและสินเชื่อบุคคลที่ยังมีแนวโน้มเติบโตต่อเนื่อง แม้ปัญหาหนี้ครัวเรือนสูงจนกดดันการบริโภคภายในประเทศ แต่ไม่กระทบกับผู้มีรายได้ปานกลางที่เป็นฐานลูกค้าหลักของธนาคารมากนัก
สำหรับหนี้ที่ไม่ก่อให้เกิดรายได้ (เอ็นพีแอล) ปีหน้าเชื่อว่าจะไม่มีปัญหาเหมือนปีนี้ที่ปรับขึ้นเกือบทุกธนาคาร เนื่องจากปีหน้าเศรษฐกิจเริ่มฟื้นตัว